STV2220 - Internasjonal politisk økonomi

## **Kort om emnet**

Hvem, om noen, styrer verdensøkonomien? Hva er drivkreftene som gjør at varer, kapital og investeringer beveger seg stadig friere på tvers av landegrenser? I hvilken grad har nasjonale regjeringer og internasjonale institusjoner vilje og evne til å styre disse bevegelsene? Hvilken rolle spiller de multinasjonale selskapene i den globale økonomien?

Hvorfor startet den amerikanske presidenten Donald Trump en handelskrig med Kina og til dels Europa? Hva forklarer den dramatiske finanskrisen i 2008, og hva er de varige konsekvensene av den? Hva forklarer den europeiske økonomiske integrasjonen? Hvorfor havnet mange av EU-landene i en dyp økonomisk krise etter finanskrisen og hvilke virkemidler ble brukt for å komme ut av denne krisen? Dette er eksempler på spørsmål dette emnet gir deg kunnskapsbaserte svar på.

I dette emnet får du en innføring i sentrale teorier om maktforhold og samhandlingsprosesser i internasjonal økonomi. Hovedvekten ligger på dagens teoridebatt innen forskningsfeltet Internasjonal Politisk Økonomi (IPØ), men du vil også bli presentert for ‘klassiske’ teoribidrag. Du vil også lære om industriell organisasjon, institusjonell teori, teorier om finanstransaksjoner og handelsteori.

Et mål for emnet er å avdekke de politiske prosessene og institusjonene som fremmer globalisering av økonomisk virksomhet, og diskutere nasjonale og internasjonale konsekvenser av globaliseringen, herunder fordelingen av makt og verdier. Her vil teoretiske resonnementer illustreres med empiriske eksempler fra det internasjonale produksjons-, finans- og handelssystemet. Et gjennomgående tema er hvordan stater forsøker å styre virkningene av den økonomiske globaliseringen enten gjennom internasjonalt samarbeid.

## **Hva lærer du?**

#### Kunnskaper

Du skal

* lære om sentrale teorier og perspektiver innen internasjonal politisk økonomi
* forstå de politiske sidene ved det som i dag kalles økonomisk globalisering
* forstå mekanismene som styrer internasjonal handel, finansmarkedene og noen utvalgte sektorer
* kunne identifisere hvem som har makt, hvilke spilleregler som gjelder, hvem som har definert dem og hvilke roller internasjonale institusjoner spiller.

#### Ferdigheter

Du skal

* kunne reflektere selvstendig over spørsmålene som stilles ovenfor under "kort om emnet"
* kunne anvende teoriene du lærer på empiriske eksempler
* kunne identifisere mekanismer som styrer ulike økonomiske sektorer

#### Generell kompetanse

Du får trening i å

* anvende teoretisk og begrepsmessig kunnskap om internasjonal politisk økonomi
* vurdere forholdet mellom økonomiske og politiske relasjoner mellom stater
* lære deg systematisk og kritisk tenkning